Theresa Berg Andersen (SF), 2024-04-25:
Tak for det, og tak for ordet.
I går behandlede vi i den her sal et beslutningsforslag, som var fremsat af SF.
Det handlede om at sikre mennesker i hjemløshed retten til at vælge deres egen bostøtte.
I dag er det en debat om botilbudspladser til udsatte borgere med komplekse problemstillinger, som Danmarksdemokraterne, Liberal Alliance, Konservative og Dansk Folkeparti har indkaldt til.
Jeg er rigtig glad for, at vi i de her dage diskuterer udsatte borgeres problemer, og at det er det, der får lov til at fylde i salen, så en kæmpe tak til partierne for at indkalde til endnu en vigtig debat.
Systemet skal være til for borgerne, uanset om det er borgere med fysiske eller psykiske lidelser, social udsathed, misbrug eller måske en kombination af mange ting, som det jo ofte er, når vi snakker om den her gruppe af sårbare borgere i vores samfund.
De har brug for den rette hjælp, og de har brug for den rette støtte.
Det kræver også, at der er tilstrækkeligt med botilbudspladser på tværs af landet, så det ikke bliver dit postnummer, der er afgørende for, hvad for nogle tilbud du kan få.
Nogle kalder det et lotteri.
Ankestyrelsen udgav i 2021 en undersøgelse, der hed »Visitation til botilbud – Eksempler på praksis og overvejelser fra seks kommuner«.
Den pegede på, at kommunerne oplever en generel mangel på ledige botilbudspladser, så debatten er jo helt aktuel.
At sikre det rigtige botilbud handler om kvantitet, men bestemt også om kvalitet.
Det skal i langt højere grad sikres, at de ansatte på botilbuddene rundtomkring har de rette kompetencer.
Ganske vist har kommunen jo forsyningsforpligtelsen til at sikre, at de nødvendige tilbud efter serviceloven er til stede.
Men samtidig er det ingen hemmelighed, at kommunerne også er sat i en økonomisk spændetrøje med krav om at spare milliarder.
Derfor har vi fra centralt hold også et ansvar for at sikre, at systemet hænger sammen.
Når stat, regioner og kommuner spiller sorteper, er det altid borgerne, der taber kampen.
Ikke mindst har vi en udfordring, når det gælder socialt udsatte mennesker i psykiatrien, hvor alt for mange oplever at falde ned mellem to stole.
Sidste år kom Statsrevisorerne også med en skarp kritik af, at kommunerne og regionerne ikke har sikret, at borgere med indlæggelser i psykiatrien og efterfølgende ophold på sociale botilbud har mulighed for at modtage det lovpligtige sammenhængende forløb i forbindelse med deres udskrivning.
Når kommunerne og regionerne ikke kan koordinere deres indsats, risikerer man, at situationerne forværres for udsatte borgere med psykiske lidelser.
Derudover viste den nationale kortlægning af mennesker i hjemløshed fra 2019, at næsten seks ud af ti af de ca. 6.400 personer, der dengang levede i hjemløshed, havde psykiske lidelser.
Derfor spiller udrulningen af psykiatriplanen om en stærkere sammenhæng mellem socialpsykiatrien og de sociale tilbud i kommunerne en enormt vigtig rolle for at lykkes med housing first-indsatsen, som også skal nedbringe hjemløsheden.
Jeg har flere gange hørt regeringen tale om en værdighedsreform, og som jeg har givet udtryk for før, er de intentioner al ære værd.
Derfor vil jeg bare godt understrege, at lige nu har vi endnu en oplagt mulighed for at tage hul på den dagsorden.
Tak for ordet.